Robert Kloster

Robert Kloster (født 8. mars 1905 i Bergen, død 7. februar 1979 i Bergen) var en norsk kunsthistoriker og museumsmann. Koster var den første professoren i kunsthistorie ved Universitetet i Bergen.

 Liv og virke 
Etter examen artium i 1924 begynte han å studere kunsthistorie i Bergen. Som eneste student fulgte han forelesningene ved Bergens Museum til kunsthistoriker Einar Lexow og arkeologene Haakon Shetelig og Johs. Bøe. Magistergraden i kunsthistorie ble avlagt ved Universitetet i Oslo i 1929.

 Arbeid 
Årene 1930–31 arbeidet han som konservator ved Stavanger Museum. Fra 1932 arbeidet han som underbestyrer ved Kulturhistorisk avdeling ved Bergens Museum. Han ble engasjert i bergensarkitekturen og i 1934 var han medstifter av Foreningen Gamle Bergen. Kloster utviklet her et tett samarbeid med museets leder, arkitekt Kristian Bjerknes.

I 1943 tok Kloster doktorgraden med avhandlingen Snekkerhåndverket i Bergen under renessansen.

I 1949 ble han direktør for Vestlandske Kunstindustrimuseum som Einar Lexows etterfølger. Kloster arbeidet her videre med monteringen som var ferdig 1951. Årene 1961–64 var han med på å sikre museet Johan Wilhelm Normann Munthes samling av kinesisk kunst. I 1957 utga han sammen med Thv. Krohn-Hansen Bergens Gullsmedkunst fra laugstiden i to bind.

 Restaureringsarbeider 
Etter eksplosjonen på Vågen i 1944 og den annen verdenskrig ble han engasjert i gjenoppbygging og restaureringen av Bergenhus festning. Riksantikvaren nedsatte en komité med Johs. Bøe som formann og Kloster som viseformann. Kloster arbeidet her bl.a. den moderne innredningen og utstyret i Håkonshallen. Ved restaureringen av Rosenkrantztårnet ble den opprinnelige takformen, et lavt saltak tekket med heller, tilbakeført på bakgrunn av avbildingen på Scholeusstikket. Den nye takformen var flatere enn Christies tidligere løsning og saken vakte mye debatt i sin samtiden. Kloster var inspektør ved Rosenkrantztårnet til 1976.

Ved restaureringen av Nykirken ble det også debatt. Kloster valgte å gå inn for å tilbakeføre Nykirken med den tårnhetten den hadde før eksplosjonen. Flertallet i komitéen valgte derimot å basere tilbakeføringen på Reichborns tegning av kirken med et høyt, rikt utformet rokokkospir.

 Forskning 
I 1964 ble Kloster den første professor i kunsthistorie ved Universitetet i Bergen. Som forsker ga Klosters betydelige bidrag innen forskningen på laugsvesenet, vestnorsk kirkekunst, sølvsmedkunst og arkitekturhistorie. Hans bidrag innen forskningen på norsk folkekunst regnes som den mest betydningsfulle.

 Priser og utmerkelser 

 Ridder av 1. klasse av St. Olavs Orden i 1954
 Ridder av Den islandske falkeorden
 Ridder av den franske Æreslegionen 
 Bergens gullsmedlaugs Eligiumsmedalje
 Æresmedlem av Fortidsminneforeningen og Vestlandske Kunstindustriforening
 Æresdoktor ved The University of Aberdeen

 Annet 
Robert Kloster giftet seg 14.4.1932 i Paris med Wibecke Trane Kielland (10. oktober 1902 – 30. juli 1992).

 Verker 
 Skulpturen på Rosenkrantztårnet, i Bergen Museums Årbok 1930, Bergen 1931 
 Stavangerrenessansen i Rogalands kirker, Stavanger 1936 
 Kultur-geografisk registrering av Vestlandet, Bergen 1937 
 Bergens Kunstforening 1838–1938, Bergen 1938 
 Billedhuggeren J. C. Schauer og det franske løv i Bergen, i Fortidsminneforeningens Årbok 1940, 1942 
 Fra Snekkermøbler til Fabrikkmøbler, Bergen 1943 
 Tradisjon og impuls. En orientering på grunnlag av renessanseinnslaget i bygdekunsten, i Viking, 1943 
 Snekkerhåndverket i Bergen under renessansen, dr.avh., Bergen 1943 
 Dokumentarfilm om Havråtunet, 1956 
 Bergens gullsmedkunst fra laugstiden, bd. 1–2 (sammen med T. Krohn-Hansen), Bergen 1957 
 Nyanser og perspektiver i folkekunstforskningen, i Meddelelser fra Kunsthistorisk foreningnr. 5, 1966 
 Norsk Folkekunst, i Nordisk folkkonst, Lund 1972 
 Mangfold og enhet. En analyse av Mariakirkens prekestol fra 1677, Bergen 1977

 Referanser 

 Kilder 
 K. Bjerknes: Et bidrag til historien om Robert Kloster, i Tradisjon og Impuls. Festskrift til Robert Kloster 8. mars 1975, 1975 
 A. Bøe: Robert Kloster 1905–1979 i Fortidsminneforeningens Årbok 1980, 1980 
 P. Gjerder: Minnetale over professor dr. Robert Kloster, i DNVA Årbok 1979,1980 

 Eksterne lenker 
 Norsk biografisk leksikon

Kategori:Norske kunsthistorikere
Kategori:Professorer ved Universitetet i Bergen
Kategori:Norske kulturvernere
Kategori:Riddere av 1. klasse av St. Olavs Orden
Kategori:Den islandske falkeorden
Kategori:Æreslegionen
Kategori:Personer fra Bergen kommune